KOMMISSIONENS BESLUTNING af 26. juli 1995 om beskyttelsesforanstaltninger mod mund- og klovesyge i Rusland (Tekst af betydning for EØS) (95/301/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senet ændret ved akten vedrørende Østrigs, Finlands og Sveriges tiltrædelse, særlig artikel 19, stk. 1, og

ud fra følgende betragtninger:

Ved Kommissionens beslutning 93/242/EØF af 30. april 1993 om indførsel til Fællesskabet af visse levende dyr og produkter heraf med oprindelse i visse europæiske lande på baggrund af mund- og klovesygesituationen (2), senest ændret ved beslutning 95/147/EF (3), blev der indført forbud mod import af levende dyr, fersk kød og visse kødprodukter af modtagelige arter fra en række lande, herunder Rusland;

ved Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (4), senest ændret ved akten vedrørende Østrigs, Finlands og Sveriges tiltrædelse, fastsættes betingelserne for import af dyretarme, huder og skind, ben og benprodukter, horn og hornprodukter, hove og klove og produkter fremstillet heraf, jagttrofæer og uforarbejdet uld og hår;

ved Kommissionens beslutning 94/70/EF (5), senest ændret ved beslutning 94/506/EF (6), opstilles der en foreløbig liste over tredjelande, hvorfra medlemsstaterne tillader indførsel af rå mælk, varmebehandlet mælk og mælkebaserede produkter; Rusland står på den liste;

ifølge Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande (7), senest ændret ved akten vedrørende Østrigs, Finlands og Sveriges tiltrædelse, kan medlemsstaterne på særlige betingelser indføre kirtler og organer til medicinalvareindustrien samt fersk kød, der ikke er beregnet til konsum; disse betingelser er fastlagt i Kommissionens beslutning 92/183/EØF af 3. marts 1992 om generelle betingelser for indførsel af bestemte råvarer til medicinalvareindustrien fra tredjelande opført på listen ifølge beslutning 79/542/EØF (8) og i Kommissionens beslutning 89/18/EØF af 22. december 1988 om betingelserne for indførsel fra tredjelande af fersk kød til andre formål end konsum (9); disse varer udgør en risiko;

der er bekræftet et udbrud af mund- og klovesyge i Rusland;

forekomsten af mund- og klovesyge i Rusland udgør en alvorlig trussel for medlemsstaternes husdyrbestande som følge af handelen med mælk og mælkebaserede produkter samt visse andre animalske produkter;

da det ikke er fastslået, hvor viruset stammer fra, er det muligt at udpege områder i Rusland, der kan betragtes som virusfri; der bør derfor kun anvendes beskyttelsesforanstaltninger i Moskvaregionen;

det bør derfor forbydes at importere visse animalske produkter, herunder mælk og mælkebaserede produkter fra Moskvaregionen, undtagen hvis de er blevet underkastet særlige behandlinger;

behandlingerne bør fastsættes på grundlag af videnskabelige data som anbefalet af Den Videnskabelige Veterinærkomité, ligesom der bør tages hensyn til kravene om beskyttelse af folkesundheden og dyresundheden;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Medlemsstaterne må ikke tillade import af følgende produkter af kvæg, svin, får og geder og andre klovbærende dyr med oprindelse i Moskvaregionen i Rusland:

- mælk og mælkeprodukter

- blodprodukter, der ikke er beregnet til konsum

- kirtler og organer som nævnt i direktiv 72/462/EØF beregnet til medicinalvareindustrien, jf. beslutning 92/183/EØF

- fersk kød, der ikke er beregnet til konsum, som nævnt i direktiv 72/462/EØF, jf. beslutning 89/18/EØF.

2. Forbuddet i stk. 1 gælder dog ikke for mælk og mælkebaserede produkter, der er blevet underkastet:

1) en sterilisering til en F°-værdi på mindst 3,0

eller

2) en første varmebehandling, hvis opvarmningsvirkning mindst svarer til virkningen af en pasteurisering ved mindst 72 °C i mindst 15 sekunder, og som er tilstrækkelig til at give en negativ fosfataseprøve, der:

a) i) hvis det drejer sig om mælk eller mælkebaserede produkter, som er beregnet til konsum, er blevet efterfulgt af:

- en yderligere varmebehandling (højpasteurisering, UHT-behandling eller sterilisering), som i hvert fald er tilstrækkelig til at give en negativ peroxydaseprøve, eller

- hvis det drejer sig om mælkepulver eller produkter på basis af mælkepulver, en yderligere varmebehandling, som mindst har samme virkning som den første varmebehandling, og som er tilstrækkelige til at give en negativ fosfataseprøve, efterfulgt af tørring

ii) hvis det drejer sig om mælk eller mælkebaserede produkter, som ikke er beregnet til konsum, er blevet efterfulgt af:

- en yderligere varmebehandling, som mindst har samme virkning som den første varmebehandling, og som er tilstrækkelig til at give en negativ fosfataseprøve, efterfulgt af tørring, når det drejer sig om mælkepulver eller produkter på basis af mælkepulver

eller

b) er blevet efterfulgt af syrning, hvorved pH-værdien er blevet sænket til under 6 og holdt ved denne værdi i mindst en time.

3. Medlemsstaterne sikrer sig, at de certifikater, der ledsager mælk og mælkebaserede produkter, som skal sendes fra Rusland, er forsynet med følgende påtegning:

»Mælk eller mælkebaserede produkter i overensstemmelse med Kommissionens beslutning 95/301/EF af 26. juli 1995 om beskyttelsesforanstaltninger mod mund- og klovesyge i Rusland.«

Artikel 2

Denne beslutning er rettet til medlemsstaterne.

Udfærdiget i Bruxelles, den 26. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 373 af 31. 12. 1990, s. 1.

(2) EFT nr. L 110 af 4. 5. 1993, s. 36.

(3) EFT nr. L 96 af 28. 5. 1995, s. 51.

(4) EFT nr. L 62 af 15. 3. 1993, s. 49.

(5) EFT nr. L 36 af 8. 2. 1994, s. 5.

(6) EFT nr. L 203 af 6. 8. 1994, s. 24.

(7) EFT nr. L 302 af 31. 12. 1972, s. 28.

(8) EFT nr. L 84 af 31. 3. 1992, s. 33.

(9) EFT nr. L 8 af 11. 1. 1989, s. 17.